CELEX: 62019TN0002
Language: hu
Date: 2019-01-04 00:00:00
Title: T-2/19. sz. ügy: 2019. január 4-én benyújtott kereset – Algebris (UK) és Anchorage Capital Group kontra ESZT

4.3.2019   
            
            
               HU
            
            
               Az Európai Unió Hivatalos Lapja
            
            
               C 82/60
            
         
      2019. január 4-én benyújtott kereset – Algebris (UK) és Anchorage Capital Group kontra ESZT
      (T-2/19. sz. ügy)
      (2019/C 82/72)
      Az eljárás nyelve: angol
      
         Felek
      
      
         Felperesek: Algebris (UK) Ltd (London, Egyesült Királyság) és Anchorage Capital Group LLC (New York, New York, Egyesült Államok) (képviselők: T. Soames ügyvéd, R. East solicitor, N. Chesaites barrister és D. Mackersie barrister)
      
         Alperes: Egységes Szanálási Testület (ESZT)
      
         Kérelmek
      
      A felperes azt kéri, hogy a Törvényszék:
      
                  —
               
               
                  semmisítse meg az ESZT arra vonatkozó határozatát, hogy nem volt szükséges a Banco Popular Español S. A. utólagos, végleges értékelése a 806/2014/EU rendelet (1) 20. cikkének (11) bekezdése alapján;
               
            
                  —
               
               
                  az ESZT-t kötelezze a költségek viselésére.
               
            
         Jogalapok és fontosabb érvek
      
      Keresete alátámasztása érdekében a felperesek négy jogalapra hivatkoznak.
      
                  1.
               
               
                  Az első jogalap arra vonatkozik, hogy az ESZT azon határozata, hogy nem volt szükséges a Banco Popular Español S. A. utólagos, végleges értékelése a 806/2014 rendelet 20. cikkének (11) bekezdése alapján, az e rendelet 20. cikkének (11) és/vagy (12) bekezdését sértő téves jogalkalmazáson alapul, amely cikk megköveteli az utólagos, végleges értékelést olyan körülmények között, ahol az az ideiglenes értékelés, amely nem felel meg a 806/2014 rendelet 20. cikkének (1) és (4)–(9) bekezdésében foglalt követelményeknek, szanálási intézkedések foganatosításának alapját képezi.
               
            
                  2.
               
               
                  A második jogalap azon alapul, hogy az ESZT a vitatott határozatban nyilvánvaló értékelési hibákat vétett a 806/2014 rendelet 20. cikke (11) bekezdésének alkalmazása során, mivel a vitatott határozat elfogadásával az ESZT tévesen abból indult ki, hogy ezen esetben nem szükséges utólagos, végleges értékelés.
               
            
                  3.
               
               
                  A harmadik jogalap azon alapul, hogy amennyiben a vitatott határozat magában foglalja az ESZT azon döntését, hogy nem kell növelni a Banco Santander, S. A. által fizetett 1 EUR összegű ellenszolgáltatás értékét, a 806/2014 rendelet 20. cikkének (11) és (12) bekezdését sértő téves jogalkalmazást és/vagy nyilvánvaló értékelési hibát jelent.
               
            
                  4.
               
               
                  A negyedik jogalap azon alapul, hogy az ESZT az EUMSZ 296. cikket megsértve nem teljesítette a vitatott határozat indokolására vonatkozó kötelezettségét.
               
            
         (1)  A hitelintézeteknek és bizonyos befektetési vállalkozásoknak az Egységes Szanálási Mechanizmus keretében történő szanálására vonatkozó egységes szabályok és egységes eljárás kialakításáról, valamint az Egységes Szanálási Alap létrehozásáról és az 1093/2010/EU rendelet módosításáról szóló, 2014. július 15-i 806/2014/EU európai parlamenti és tanácsi rendelet (HL 2014. L 225., 1. o.).